Scarabaeus

Skarabéer (Scarabaeus  spp.) er en slekt av biller som hører til familien skarabider (Scarabaeidae) i gruppen skarabider (Scarabaeoidea). De lever av møkk som de graver dypt ned i jorda. Disse billene spilte en betydelig rolle i egyptisk mytologi. Slekten er mest utbredt i Afrika, men det finnes noen arter i Sør-Europa.


== Utseende ==

Store og kraftige, langbeinte, vanligvis svarte skarabider. Hodet er stort og bredt, spadeformet, gjerne med kraftige tenner langs forkanten. Pronotum er bredt (bredere enn dekkvingene), ofte med sture punktgroper. Dekkvingene er forholdsvis korte og brede. Beina er kraftige og ganske lange, frambeina er omdannet for graving, med kraftige, skovlaktig pigger på utsiden. Fotleddene på forbeina er forsvunnet.


== Levevis ==
Disse billene er kjent for sin rulling av store møkk-kuler. Når billen finner en kuruke eller annen møkk, klemmer den en del av denne sammen til en ball som er noe større enn billen selv. Denne graves dypt ned og tjener som mat for larven. Ballen forsvares energisk mot konkurrerende biller, og harde kamper kan oppstå. Om grunnen der møkka ligger ikke egner seg for graving, kan billen rulle dem en ganske lang strekning. Den går da baklengs og skyver møkkballen med bakbeina.


== Den hellige skarabé ==
Artene i slektene Scarabaeus og Kheper (ofte kalt pilletrillere på norsk) er store, kraftige biller med skovlformet hode og lange, kraftige bein der framføttene er helt bortredusert. Antikkens egyptere la merke til denne billens energiske arbeid. I den gamle egyptiske mytologien mente man at solen var en slik ball, som hver dag ble rullet over himmelhvelvingen av en enorm skarabé, guden Kheper. Små skarabé-modeller ble skåret ut i mer eller mindre edle steinslag og brukt som amuletter, blant annet ble de ofte viklet inn i bandasjene rundt mumier, for eksempel på mumiens panne og bryst. Arten Scarabaeus sacer er kjent som den hellige skarabé, men egypternes opprinnelige modell kan like gjerne ha vært en av den metallskinnende artene i underslekten Kheper.


== Utbredelse ==
Denne slekten har flest arter i Afrika. I Europa finnes det 13 arter i middelhavsområdet, på Balkan og områdene nord for Svartehavet.


== Systematisk inndeling / europeiske arter ==

Ordenen biller, Coleoptera
Underordenen Polyphaga
Overfamilien skarabider, Scarabaeoidea
Familien skarabider, (Scarabaeidae) Latreille, 1806
Underfamilien gjødselgravere (Scarabaeinae) Latreille, 1806
slekten skarabéer, Scarabaeus Linnaeus, 1758
underslekten Ateuchetus Bedel, 1892 - 8 arter, 6 i Europa, nå gjerne slått sammen med Scarabaeus:
Scarabaeus armeniacus Ménétries, 1832
Scarabaeus cicatricosus (Lucas, 1846)
Scarabaeus laticollis Linnaeus, 1767
Scarabaeus puncticollis (Latreille, 1819)
Scarabaeus semipunctatus Fabricius, 1792
Scarabaeus variolosus Fabricius, 1787
Underslekten Escarabaeus Zídek & Pokorný, 2011 - 7 arter
Underslekten Kheper Janssens, 1940 - 22 arter
Underslekten Pachylosoma Zídek & Pokorný, 2008 - bare én art
Underslekten Scarabaeolus Balthasar - 27 arter
Underslekten Scarabaeus - ca. 65 arter, 7 i Europa
Scarabaeus babori Balthasar, 1934
Scarabaeus bannuensis Janssens, 1940
Scarabaeus carinatus (Gebler, 1841)
Scarabaeus pius (Illiger, 1803)
Scarabaeus sacer Linnaeus, 1758
Scarabaeus typhon (Fischer, 1824)
Scarabaeus winkleri Stolfa, 1938
Underslekten Sceliages Westwood, 1837 - 7 arter


== Kilder ==
Fauna Europaea Web Service Version 2.4 (2011) Utbredelsesdatabase for europeiske dyr


== Eksterne lenker ==
(en) Scarabaeus i Encyclopedia of Life 
(en) Scarabaeus i Global Biodiversity Information Facility 
(en) Scarabaeus hos Fauna Europaea 
(en) Scarabaeus hos NCBI 
(en) Kategori:Scarabaeus – bilder, video eller lyd på Wikimedia Commons 
(en) Scarabaeus – galleri av bilder, video eller lyd på Wikimedia Commons 
Scarabaeus – detaljert informasjon på Wikispecies